Gasgrid

Gasgrid on Suomen valtion omistama konserni, joka muodostuu kolmesta yhtiöstä. Konsernin emoyhtiö on Gasgrid Finland Oy, jolle perustettiin vuonna 2022 kaksi tytäryhtiötä, Gasgrid Vetyverkot Oy ja Floating LNG Terminal Finland Oy.
Historia.
Taustaa.
Yli 40 vuoden ajan Suomi sai maakaasua ainoastaan Venäjältä ja Suomen maakaasumarkkinoista vastasi yksinoikeudella Gasum. Suomi liittyi Euroopan unioniin tammikuussa 1995. 1990-luvun lopulla EU alkoi edistää maakaasun sisämarkkinoita. Suomelle myönnettiin silloin voimaantulleesta maakaasudirektiivin säännöksistä poikkeuksia johtuen siitä, että Suomeen tuli kaasua vain yhtä putkea pitkin, yhdeltä toimittajalta. 2010-luvulla EU antoi tukea Inkoosta Viron Paldiskiin kulkevan Balticconnector-kaasuputken rakentamiseen. Uusi maakaasumarkkinalaki ja laki maakaasunsiirtoverkonhaltijan eriyttämisestä astuivat voimaan alkuvuonna 2018. Uudistuksen myötä maakaasuverkko oli erotettava kaasun tuotannosta ja myynnistä ja Gasum piti jakaa kahdeksi yhtiöksi. Yhtiön kaupallista toimintaa jatkoi Gasum. Valtiollisen yhtiön toimintaa suunnitteli aluksi Gasumin tytäryhtiö Suomen Kaasunsiirtopalvelu Oy. 
2020–.
Kaasun siirtoa varten perustettiin siirtoverkkoyhtiö Gasgrid, joka toimii valtiovarainministeriön alaisuudessa. Gasgrid aloitti toimintansa 1. tammikuuta 2020 ja sen toimitusjohtajaksi valittiin Olli Sipilä. Samaan aikaan Suomen kaasumarkkinat avattiin kilpailulle, kun Inkoosta Paldiskiin kulkeva 77 kilometriä pitkä Balticconnector-kaasuputki otettiin käyttöön. 
Venäjän hyökättyä Ukrainaan vuonna 2022 Gasgrid alkoi selvitellä mahdollisuuksia irtautua kokonaan venäläisestä kaasusta. Tarkoitusta varten vuokrattaisiin Viron kanssa terminaalilaiva. Kun venäläinen Gazprom Export ilmoitti Gasumille keskeyttävänsä kaasutoimitukset, Gasgrid vuokrasi kymmeneksi vuodeksi LNG-terminaalilaiva Exemplarin yhdysvaltalaiselta Excelerate Energy -yhtiöltä. Kun Venäjä lopetti kaasuntuonnin Suomeen, kaasua saatiin edelleen Balticconnector-putken kautta Baltiasta. Gasgrid perusti tytäryhtiön, Floating LNG Terminal Finland Oy:n, joka vastaa LNG:n siirrosta terminaalilaivasta. Lng-terminaali saapui Fortumin Inkoon satamaan joulukuussa 2022. Gasgridin kaasunsiirtoverkkoon terminaalialus Exemplar yhdistettiin tammikuun puolivälissä 2023.
Gasgrid Finland perusti vuonna 2022 toisenkin tytäryhtiön. Gasgrid Vetyverkot -yhtiön tehtävä on kehittää kansallista vetyverkkoa ja kansainvälistä vedyn siirtoinfrastruktuuria ja vetymarkkinaa. Huhtikuussa 2022 Gasgrid ja ruotsalainen Nordion Energi kertoivat suunnittelevansa yhteistä, noin tuhat kilometriä pitkää vetyputkistoa. Kesäkuussa kerrottiin, että Gasgrid Vetyverkot alkaa rakentaa vetyputkistoja kolmeen paikkaan Suomessa. 
Lokakuussa 2023 Gasgridin ja virolaisen kaasuverkonhaltija Eleringin operoimaan Balticconnector-meriputkeen tuli vuoto. Kun kaasuntulon Baltiasta keskeytyi, Suomen kaasujärjestelmä pysyi vakaana terminaalialuksen ansiosta. Korjattu Balticconnector-putki otettiin käyttöön seuraavan vuoden huhtikuussa. Marraskuussa 2024 Gasgrid julkaisi päivityksen kansallisen vetyverkon reittisuunnitelmaan. Viiden miljardin arvoisen maan alla sijaitsevan verkon rakennus oli tarkoitus alkaa vuonna 2027.
Vuonna 2025 Gasgridin ja sen yhteistyökumppaneiden vetyverkkohankkeille myönnettiin yhteensä 51 miljoonaa euroa EU-tukea. Euroopan komission mukaan hankkeet vähentävät hiilidioksidipäästöjä ja edistävät rajat ylittävien vetymarkkinoiden syntyä.
Organisaatio.
Gasgrid-konserniin kuuluu emoyhtiö Gasgrid Finland Oy ja sen tytäryhtiöt Gasgrid Vetyverkot Oy ja Floating LNG Terminal Finland Oy. Konsernilla on yli sata työntekijää ja sen toimipisteet sijaitsevat Espoossa, Imatralla, Inkoossa, Kouvolassa ja Mäntsälässä.
Gasgrid Finland Oy.
Gasgrid Finland Oy hallinnoi konsernin omistamia kaasuputkia ja hinnoittelee kaasun siirron. Kaasun myynnistä vastaavat Gasum ja sen kanssa kilpailevat kaasuyhtiöt. Lisäksi se ylläpitää kaasun ja vedyn alkuperätakuurekisteriä ja myöntää kansallisten alkuperätakuiden lisäksi myös eurooppalaisia EECS-alkuperätakuita.
Gasgrid Vetyverkot Oy.
Gasgrid Vetyverkot Oy kehittää kansallista vetyverkkoa ja kansainvälistä vedyn siirtoinfrastruktuuria ja vetymarkkinaa. Se rakentaa vetyverkkoja Suomen sisällä, mutta on mukana myös kansainvälisissä hankkeissa.
Floating LNG Terminal Finland Oy.
Gasgridin vuokraama terminaalilaiva Exemplar sijaitsee Inkoossa Fortumin omistamassa satamassa. Exemplar toimii kaasumuuntimena, joka muuttaa nesteen takaisin kaasuksi ja syöttää sen Suomen kaasuverkkoon ja Balticconnector-putken kautta Viroon.
Yhteistyökumppanit.
Gasgrid on Energiateollisuus ry:n jäsen. 
Gasgrid on seuraavien maakaasuun liittyvien yhteistyöverkostojen jäsen:
Gasgrid on seuraavien vetyyn liittyvien yhteistyöverkostojen jäsen: